《经绿护屏村》
明代·李之世

山行数十里，渐觉有人家。隔坞闻春白，沿溪尽沤麻。

泉流经九曲，磴道入三丫。穴处依山谷，刀耕近水涯。

土垣桑作户，蓬巷竹成遮。灌木环村背，垂藤傍屋牙。

居人惯逐虎，迷路屡惊蛇。秋垄家家麦，春苗处处蛙。

甘瓜持作馔，苦叶代烹茶。简朴淳风在，栖迟世代遐。

暝猿时挂树，幽涧自飘花。到此尘心尽，农谈日易斜。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。